Getuie deur Christine Barkhuizen le Roux: 'n ysingwekkende blik op Jehovasgetuies - Dineke Volschenk | LitNet
As volwassene is Maggie 'n weduwee wat baie diep rou oor haar verlies, en baie kwaad is vir haar onverbiddelike pa, en Mignon 'n suksesvolle advokaat, maar obsessief oor die Getuies en haar verlede. Sy kan nie vrede maak daarmee nie en pleeg selfmoord, en nou moet Maggie dít ook verwerk. In 'n brief vra Mignon haar boonop om vir Bea by te staan, en al is sy onwillig, doen Maggie tog wat sy kan. Die leser weet nie wat die onvergeeflike misdaad is wat Bea gepleeg het nie, en so vestig Barkhuizen le Roux die spanningslyn. Dit word 'n ondersoek na die geheim van Bea se sonde, na hoe so iets enigsins kon gebeur het. Maggie se betrokkenheid by hierdie vrou fokus haar lewe en mettertyd slaag sy tog daarin om op 'n manier vrede te maak met haar pa en die dood van haar man. Sy word getuie van die Getuies, die tragedies van Mignon en Bea se lewens, en vind so verlossing.
Hierdie roman is 'n hoogs bevredigende leeservaring wat wys hoe vernietigend dit is wanneer kinders nie onvoorwaardelik liefgehad word deur hul ouers nie, en hoe gevaarlik godsdiens kan wees, en beslis 'n waardige opvolg van die skrywer se veelgeprese eerste roman, Padmaker. Dis ook keurig versorg en mooi uitgegee, 'n publikasie waarvoor beide uitgewer en skrywer lof verdien. Teken in op LitNet se gratis weeklikse nuusbrief. | Sign up for LitNet's free weekly newsletter.